О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у члану 97. тач. 5, 6. и 9. којима је утврђено да Република Србија уређује и обезбеђује систем контроле промета роба и услуга преко границе, систем обављања појединих привредних и других делатности, систем заштите и унапређења животне средине и заштиту и унапређивање биљног и животињског света.

II. РАЗЛОЗИ ЗА ДОНОШЕЊЕ ЗАКОНА

Значај доношења овог закона огледа се у успостављању службених контрола и других службених активности ради заштите здравља људи и животиња, добробити животиња, као и здравља биља и заштите животне средине.

Основно је право потрошача да храна коју купује и конзумира не угрожава његово здравствено стање и економски интерес.

Потребно је успоставити систем службених контрола, како хране која се производи у држави по принципу „од њиве до трпезе”, тако и хране из увоза. Безбедна и квалитетна храна, рационалан и ефикасан надзор, усклађивање националног законодавства са међународним прописима и стандардима, повећање извоза и економична производња, представљају приоритете Републике Србије.

Задатак Републике Србије је да путем надлежних институција и инструмената заштити основно право потрошача што је могуће више, примењујујући на закону заснован систем контроле хране, како домаћег порекла, тако и хране из увоза. Један од основних циљева пољопривредне политике јесте да се потрошачима омогући стабилна понуда хране у складу са њиховим захтевима, у смислу одговарајуће цене, квалитета и безбедности.

У Републици Србији, службена контрола у области безбедности хране, ветеринарске и фитосанитарне политике тренутно је уређена Законом о безбедности хране („Службени гласник РС”, бр. 41/09 и 17/19) и подзаконским прописима донетих на основу Закона о безбедности хране, као и са прописима којима је уређена област ветеринарства, здравља биља, средстава за заштиту биља и других прописа којим се уређује пољопривредно-прехрамбени ланац. Истовремено примењује се и Закон о инспекцијском надзору („Службени гласник РС”, бр. 36/15, 44/18 – др. закон и 95/18), који не припада прописима који се усклађују са правним тековина Европске уније.

Законом о инспекцијском надзору, као и Законом о безбедности хране, прописано је да се инспекцијски надзор заснива на процени ризика и да је инспекцијски надзор сразмеран процењеном ризику, као и да се план инспекцијског надзора заснива на утврђеном стању у области инспекцијског надзора и процени ризика. Међутим, Закон о инспекцијском надзору је прописао врсте инспекцијског надзора, као и обавештавање надзираног субјекта о предстојећем инспекцијском надзору, у писменом облику, најкасније три дана пре почетка надзора. Наведено је у супротности са Уредбом (ЕУ) 2017/625 о службеним контролама, са којом се овај закон усклађује, а која прописује да је спровођење службених контрола редовно над свим субјектима, на основу ризика и са одговарајућом учесталошћу и да се службене контроле спроводе без претходне најаве, осим у случајевима где је најава неопходна и оправдана за потребе спровођења саме службене контроле.

Потреба доношења закона и подзаконских прописа присутна је дуги низ година, али се у реализацију кренуло 2021. године, у оквиру Пројекта Европске уније „Јачање капацитета за усклађивање са правним тековинама Европске уније у области пољопривреде, руралног развоја, безбедности хране, ветеринарске и фитосанитарне политике EuropeAid 138038/DH/SER/RS”, када је и припремљен текст радне верзије Закона о службеним контролама.

Заједно са експертима Европске уније пренета је нова Уредба (ЕУ) 2017/625 Европског парламента и Савета oд 15. марта 2017. године o службеним контролама и другим службеним активностима којима се осигурава примена прописа о храни и храни за животиње, правила о здрављу и добробити животиња, здрављу биља и средствима за заштиту биља, и о измени уредаба (ЕЗ) бр. 999/2001, (ЕЗ) бр. 396/2005, (ЕЗ) бр. 1069/2009, (ЕЗ) бр. 1107/2009, (ЕУ) бр. 1151/2012, (ЕУ) бр. 652/2014, (ЕУ) 2016/429 и (ЕУ) 2016/2031 Европског парламента и Савета, уредаба Савета (ЕЗ) бр. 1/2005 и (ЕЗ) бр. 1099/2009 и директива Савета 98/58/ЕЗ, 1999/74/ЕЗ, 2007/43/ЕЗ, 2008/119/ЕЗ и 2008/120/ЕЗ те о стављању ван снаге уредаба (ЕЗ) бр. 854/2004 и (ЕЗ) бр. 882/2004 Европског парламента и Савета, директива Савета 89/608/ЕЕЗ, 89/662/ЕЕЗ, 90/425/ЕЕЗ, 91/496/ЕЕЗ, 96/23/ЕЗ, 96/93/ЕЗ и 97/78/ЕЗ те Одлуке савета 92/438/ЕЕЗ (Уредба о службеним контролама) последњи пут измењена Уредбом (ЕУ) Европског парламента и Савета 2024/3115 од 27. новембра 2024. године о измени и допуни Уредбе (ЕУ) 2017/625 у погледу одређених обавештења о неусаглашености.

Такође, овим законом су пренете и следеће уредбе:

1) Спроведбена уредба Комисије (ЕУ) 2019/1013 од 16. априла 2019. године о претходној најави пошиљака одређених категорија животиња и робе које улазе у Унију;

2) Делегирана уредба Комисије (ЕУ) број 2019/2125 од 10. октобра 2019. године која допуњава Уредбу (ЕУ) број 2017/625 Европског парламента и Савета у погледу правила о спровођењу посебних службених контрола дрвене амбалаже, обавештавању о одређеним пошиљкама и мерама које треба предузети у случајевима неусаглашености;

3) Делегирана уредба Комисије (ЕУ) број 2019/1666 од 24. јуна 2019. године која допуњава Уредбу (ЕУ) број 2017/625 Европског парламента и Савета у погледу услова за праћење превоза пошиљки одређене робе од граничног контролног места приспећа до објекта у месту одредишта у Унији и за праћење њиховог приспећа у тај објекат;

4) Делегирана уредба Комисије (ЕУ) 2021/1353 од 17. маја 2021. године којом се допуњава Уредба (ЕУ) 2017/625 Европског парламента и Савета о случајевима и условима под којима надлежни органи могу да именују службене лабораторије које не испуњавају услове у погледу свих метода које користе за службене контроле или друге службене активности.

У Републици Србији се први пут доноси Закон о службеним контролама. Овим законом се уређују службене контроле и друге службене активности којима се осигурава примена прописа о храни, храни за животиње, здрављу животиња, добробити животиња, споредним производима животињског порекла, здрављу биља, средствима за заштиту биља, органским производима, генетички модификованим организмима, употреби и означавању производа заштићеним ознакама географског порекла и ознакама гарантовано традиционалних специјалитета, као и традиционалним изразима.

Доношење закона је најбоље решење јер се њиме успоставља усклађена организација службених контрола и других службених активности и уводе одредбе о контроли и правилима контроле специфичним за различите области на које се овај закон односи: животиње, производе животињског порекла, резидуе супстанци у храни и храни за животиње, споредне производе животињског порекла, захтеве за добробит животиња, здравље биља, средства за заштиту биља, генетички модификоване организме, органске производе, употребу и означавање производа заштићеним ознакама географског порекла и ознакама гарантовано традиционалних специјалитета, као и традиционалним изразима.

Конкретни циљеви који треба да се постигну доношењем закона су:

- успостављање усклађене организације службених контрола и других службених активности;

- контрола превара у вези са храном и храном за животиње као елемента службене контроле;

- стварање услова за контроле сразмерне ризику, тј. приступ заснован на потпуном ризику, са учесталошћу и на начин који минимизира оптерећења субјекта;

- успостављање јединственог и хармонизованог оквира за службену сертификацију.

Доношењем овог закона и подзаконских аката, област службених контрола ускладиће се са релевантним прописима Европске уније, чиме ће се омогућити бржи прекогранични промет животиња и роба.

Закон о службеним контролама је део Мерила 1 за отварање преговора у Поглављу 12 – Безбедност хране, ветеринарска и фитосанитарна политика – Законодавни оквир, које је постало и део Реформске агенде Републике Србије 2024-2027. године припремљене у складу са Планом раста за Западни Балкан, коју је Влада усвојила 3. октобра 2024. године. Усвајањем овог закона направиће се још један корак напред ка испуњавању Мерила 1 и услова за отварање преговара у Кластеру 5 – Ресурси, пољопривреда и кохезија, а самим тим и део мере из области пољопривреде из Реформске агенде.

Наиме, усвајање закона из законодавног оквира за Поглавље 12 један од приоритета, како због процес преговора, тако и због формирања законодавног оквира који ће бити усаглашен са прописима Европске уније и који ће омогућити несметану трговину са Европском унијом и приступ јединственом тржишту Европске уније.

Усвајање свих закона из Мерила 1 значи и испуњавање индикатора из Реформске агенде за меру из области пољопривреде, што представља предуслов за повлачење финансијских средстава која је Европска унија определила за активност која се односи на законодавни оквир за Поглавље 12. За меру из Реформске агенде која се односи на подизање конкурентности пољопривреде, и то за законодавни оквир за Поглавље 12 Европска комисија определила је 6.793.811,69 евра.

Такође, циљ доношења овог закона није само усаглашавање са правним тековинама Европске уније, већ и успостављање усклађене организације службених контрола и других службених активности у Републици Србији, као препознатљивог система контроле чиме се омогућава пласирање производа како на тржиште земаља Европске уније, тако и широм света.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Глава I. УВОДНЕ ОДРЕДБЕ обухвата предмет и циљ закона, подручје његове примене и изузетке од примене, дефиниције.

Циљ овог закона је успостављање усклађене организације службених контрола и других службених активности ради заштите здравља људи и животиња, као и заштите интереса потрошача (члан 2).

Чланом 3. овог закона прописана је примена овог закона, односно да се примењује на службене контроле које се спроводе ради провере усаглашености са прописима којима се уређују области: хране и хране за животиње, здравља и добробити животиња, здравља биља, средстава за заштиту биља, као и прописима о споредним производима животињског порекла, органским производима, генетички модификованим организмима, употреби и означавању производа заштићеним ознакама географског порекла и ознакама гарантовано традиционалних специјалитета, као и традиционалним изразима, а чланом 4. овог закона прописани су изузеци од примене.

Чланом 5. овог закона прописано је значење појединих израза употребљених у овом закону, који су дати кроз 50 дефиниција, а ради уједначавања терминологије у областима на које се овај закон примењује. Између осталог, прописана су значења израза службене контроле, које обухватају на пример контроле у објектима ради провере усаглашености, узорковање и испитивање да би се утврдила усаглашеност пошиљке, праћење присуства контаминаната, као и других службених активности, које обухватају на пример административни аспект издавања службених сертификата, информисање јавности о одређеним ризицима (нпр. епидемија болести), размену информација са царином.

Глава II. НАДЛЕЖНИ ОРГАНИ И ОБАВЕЗЕ обухвата одредбе о надлежним органима и њиховим обавезама, обуци, аудиту и поверљивости података.

Надлежни органи су Министарство пољопривреде, шумарства и водопривреде, укључујући органе управе у свом саставу и надлежне инспекције и Министарство здравља, преко надлежне санитарне инспекције. Надлежни органи обезбеђују организацију и спровођење службених контрола и других службених активности и у вршењу послова у оквиру својих овлашћења користе службену ознаку (члан 6).

Чл. 7 – 9. овог закона прописане су обавезе надлежних органа који обезбеђују ефикасну и ефективну координацију и сарадњу ради спровођења службених контрола и других службених активности, организују и спроводе одговарајуће програме обуке за лице које спроводи службене контроле и друге службене активности и спроводе интерни аудит или ангажују за спровођење аудита друго правно лице.

Чланом 10. овог закона прописане су одредбе о поверљивости података и постојању јавног интереса за објављивање података који су заштићени када се процени да постоји могући ризик по здравље људи, животиња или биља или по животну средину, као и на основу природе, степена и размере таквог ризика.

Глава III. СЛУЖБЕНЕ КОНТРОЛЕ обухвата одредбе о општим захтевима за службене контроле, субјектима, процесима и активностима на које се примењују службене контроле, транспарентности службених контрола, документованим процедурама за спровођење службене контроле и друге службене активности, записнику, методама и техникама службених контрола, као и одредбе о обавезама субјекта (чл. 11 – 17).

Службене контроле спроводе се редовно над свим субјектима, на основу ризика и са одговарајућом учесталошћу. Узимају се у обзир ризици у вези са животињама и робом, објектима и местом обављања активности субјеката, употребом производа, процеса, материјала или супстанци. Такође, при спровођењу контрола и одређивању одговарајуће учесталости узимају се у обзир и информације које указују на вероватноћу да би потрошачи могли бити доведени у заблуду; резултате претходних службених контрола; поузданост и резултате сопствених контрола које је спровео субјект или треће лице на његов захтев; информације које би могле да указују на неусаглашеност; могуће намерно кршење захтева.

Службене контроле спроводе се без претходне најаве, осим у случајевима где је најава неопходна и оправдана за потребе спровођења службене контроле. Службене контроле морају да се спроводе на начин да се оптерећење и ометање пословања субјекта минимизира, али да то не утиче негативно на ефективност тих контрола.

Службене контроле се спроведе над свим субјектима у свим фазама производње, прераде и дистрибуције, транзита и употребе животиња, робе, супстанци, материјала или предмета, укључујући и контролу документације, објекта, опреме, превозних стредства. Подаци о субјектима и објектима користе се из евиденција, односно регистара прописаних у областима на које се овај закон примењује.

Омогућава се транспарентност службених контрола чиме се повећава одговорност надлежних органа према потрошачима и субјектима тако што се најмање једном годишње стављају на располагање јавности релевантне информације које се односе на организацију и спровођење службених контрола. Такође, постоји могућност и да се ставе на располагање јавности информације о рангирању појединачних субјеката на основу резултата једне или више службених контрола.

Службене контроле и друге службене активности спроводе се у складу са писаним процедурама, које се ажурирају према потреби. За сваку службену контролу која се спроведе сачињава се записник, односно други писани документ који може бити у папирном или у електронском облику, а на захтев субјекта доставља се један примерак, осим у случају издавања службеног сертификата или службене потврде.

Методе и технике службених контрола обухватају: проверу контрола које је успоставио субјект, као и њихових резултата; инспекцијски преглед; контролу хигијенских услова у објекту; проверу процедура добре произвођачке праксе, добре хигијенске праксе, добре пољопривредне праксе, као и примену HACCP; проверу документације, података о следљивости и других релевантних података и евиденција; разговоре са субјектом и његовим запосленим; проверу мерења која је извршио субјект, као и других резултата испитивања; узимање узорака, испитивања и дијагностику; аудит субјеката; било коју другу активност која је потребна да би се утврдила неусаглашеност.

Субјект је дужан да сарађује са надлежним инспектором и омогући приступ ради спровођења службених контрола и других службених активности.

Глава IV. ОВЛАШЋИВАЊЕ ЗА ОБАВЉАЊЕ ОДРЕЂЕНИХ ПОСЛОВА СЛУЖБЕНИХ КОНТРОЛА И ДРУГИХ СЛУЖБЕНИХ АКТИВНОСТИ обухвата одредбе о општим захтевима за овлашћивање за обављање одређених послова службених контрола и других службених активности, обавезама овлашћених тела и одузимању овлашћења (чл. 18 – 22).

У складу са овим законом постоји могућност давања овлашћења за обављање одређених послова службених контрола и других службених активности правним лицима, односно предузетницима који испуњавају захтеве прописане овим законом и прописима који обухватају области на које се примењује овај закон.

Општи захтеви за овлашћивање су да то лице поседује стручност, односно компентетност у обављању послова за које се овлашћује; има одговарајућу опрему и инфраструктуру и довољан број запослених са одговарајућим квалификацијама и искуством; да је непристрасно и нема сукоб интереса и не може, директно или индиректно, да утиче на непристрасност стручног поступања при обављању послова за које се овлашћује; послује и акредитовано је у складу са стандардима релевантним за послове за које се овлашћује, укључујући стандард SRPS ISO/IEC 17020 „Оцењивање усаглашености – Захтеви за рад различитих типова тела које обављају контролисањеˮ, а када се овлашћује за друге службене активности не треба да се испуни захтев у погледу акредитације.

Лица која испуњавају захтеве бирају се путем конкурса у складу са овим законом.

Овлашћење мора бити у писаном облику и мора да садржи опис послова и захтеве под којима могу да се обављају ти послови.

Овлашћено тело дужно је да редовно доставља извештаје о резултатима спроведених службених контрола и других службених активности; без одлагања обавештава о неусаглашеностима или када постоји вероватноћа на неусаглашености, осим ако је овлашћењем другачије утврђено; омогући приступ свом пословном простору и објектима, сарађује и пружа помоћ.

Над овлашћеним телом организује се аудит, односно инспекцијски преглед, водећи рачуна да се избегне дуплирање посла у смислу акредитације. Ако овлашћено тело не испуњава прописане захтеве, односно не обавља послове у складу са датим овлашћењем, овлашћење се у потпуности или делимично одузима.

Глава V. ДОДАТНИ ЗАХТЕВИ ЗА СЛУЖБЕНЕ КОНТРОЛЕ И ДРУГЕ СЛУЖБЕНЕ АКТИВНОСТИ У ОДРЕЂЕНИМ ОБЛАСТИМА обухвата одредбе о додатним захтевима у областима на које се овај закон примењује (чл 23 – 31).

Примера ради, службене контроле које се спроводе ради провере усаглашености са захтевима у погледу производње меса обухватају *ante mortem* и *post* *mortem* преглед, као и службене контроле у објектима за клање и расецање и објектима за обраду дивљачи. За обављање одређених активности у току службене контроле Министарство пољопривреде, шумарства и водопривреде може да одреди службеног помоћника ако има одговарајућу обуку, а може, на основу анализе ризика, да одобри запосленима у објекту за клање да помажу при обављању одређних активности које се односе на службене контроле. Запослени у објекту за клање морају да буду обучени за обављање таквих послова и не могу да учествују у производном процесу у објекту за клање, као и да те послове обављају у присуству и према упутствима службеног ветеринара или службеног помоћника.

Глава VI. СЛУЖБЕНЕ КОНТРОЛЕ ЖИВОТИЊА И РОБЕ КОЈА СЕ УВОЗИ, ОДНОСНО КОЈА ЈЕ У ТРАНЗИТУ КРОЗ РЕПУБЛИКУ СРБИЈУ обухвата одредбе о службеним контролама пошиљки које обавезно подлежу контроли на граничним контролним местима и оне које не подлежу; активностима у случају неусаглашености; одобравање контрола пре извоза; сарадњи између органа; захтеве за посебне службене контроле и мере; захтеве за увоз, односно транзит пошиљака (чл 32 – 60).

Систем контроле увоза је заснован на ризику и циљан је, стога је мање оптерећујући и за надлежне органе и за привредне субјекте.

Све пошиљке на граници морају да прођу проверу докумената, а провера идентитета и физичке провере се спроводе са учесталошћу која зависи од ризика повезаног са одређеним животињама или робом, при чему је утврђена и листа животиња и робе која подлеже систематским контролама на граничном контролном месту. Неке врсте животиње и роба су изузети (нпр. које се користе у научне и образовне сврхе, кућни љубимци).

По правилу, пошиљке контролише надлежни инспектор на граничном контролном месту приспећа, али постоје и изузеци (нпр. у месту одредишта). Животиње и робу морају да прате сертификати. Субјект одговоран за пошиљку најављује приспеће пошиљке и попуњава захтев и Заједнички здравствни улазни документ. У случају неусаглашених пошиљака наређује се службено задржавање и налаже се уништавање пошиљке, или враћање пошиљке пошиљаоцу или подвргавање пошиљке посебној обради.

Министар одређује гранична контролна места и прописује минималне захтеве која морају да испуњавају.

Уређено је одобравање службене контроле пре извоза које се спроводе у другим државама, како би се утврдила истоветност захтева за службене контроле које спроводе друге државе, а које имају намеру да животиње и робу извозе у Републику Србију, са захтевима утврђеним у Републици Србији и рационализовала учесталост службених контрола пошиљки на граничном контролном месту.

Захтеви за посебне службене контроле и мере односе се на дрвени материјал који се користи за паковање робе или као помоћно средство у превозу пошиљака; одређене животиње и робу пореклом из Републике Србије на повратку у њу након што им је забрањен улазак у другу државу; одређену робу која је намењена снабдевању бродова, односно потрошњи од стране посаде и путника, као и у вези са праћењем превоза и приспећа пошиљака производа животињског порекла, репродуктивног материјала, споредних производа животињског порекла, сена и сламе, као и мешовите хране.

Захтеви за увоз, односно транзит пошиљака обухватају одредбе које се односе на систем контроле других држава и утврђивање допунских захтева за увоз, односно транзит пошиљака. Допунски захтеви могу се односити на животиње и робу, објекте, документа и државу или регионе држава из којих се дозвољава увоз, односно транзит пошиљака.

Глава VII. УЗОРКОВАЊЕ, ИСПИТИВАЊЕ И ДИЈАГНОСТИКА обухвата одредбе које се односе на методе које се користе за узорковање, испитивање и дијагностику; друго стручно мишљење; узимање узорака животиња и робе која се продаје путем даљинске трговине; службене и референтне лабораторије (чл 61 – 73).

Овим законом прописан је каскадни избор метода које се користе за узорковање, испитивање и дијагностику:

1) ПРВА каскада:

- методе морају бити у складу са прописима којима се утврђују те методе или захтевима прихватљивости за те методе;

2) ДРУГА каскада:

- методе које су у складу са релевантним међународно признатим правилима, односно протоколима, укључујући протоколе усвојене од стране надлежног тела за стандардизацију, или релевантне методе развијене или препоручне од стране референтних лабораторија Европске уније које су верификоване, односно валидиране у складу са међународно признатим научним протоколима;

3) ТРЕЋА каскада:

- релевантне методе које су развиле или препоручиле реферетне лабораторије Републике Србије и које су верификоване, односно валидиране у складу са међународно признатим научним протоколима; или

- релевантне методе развијене и верификоване, односно валидиране у складу са међулабораторијским или унутарлабораторијским тестовима верификације, односно валидације метода са међународно прихваћеним научним протоколима.

Субјект чије су животиње или роба предмет узимања узорака, лабораторијског испитивања и дијагностике током спровођења службене контроле имају право на друго стручно мишљење, укључујући потврдно испитивање, о свом трошку. Право на друго стручно мишљење не одлаже предузимање хитних мера. Субјект нема право на друго стручно мишљење при оцењивању присуства карантинских штетних организама, као и при оцењивању присуства генетички модификованих организама.

Испитивање и дијагностику у поступку спровођења службене контроле обавља Дирекција за националне референтне лабораторије, као и лабораторије изабране путем конкурса у области безбедности хране и хране за животиње и здравља биља које су у надлежности Министарства пољопривреде, шумарства и водопривреде. Министарство здравља користи лабораторије које се налазе у саставу института и завода за заштиту здравља, као и лабораторије изабране путем конкурса. Лабораторије морају бити акредитоване у складу са стандардом SRPS ISO/IEC 17025 – „Општи захтеви компетентност лабораторија за за испитивање и лабораторија за еталонирање”. Прописана су и одступања од захтева обавезне акредитације.

Дирекција за националне референтне лабораторије је референтна лабораторија за области безбедности хране и хране за животиње, као и здравља биља за методе за које је акредитована, а за методе за које није акредитована референтне лабораторије се бирају путем конкурса. Референтне лабораторије одређују се за области безбедности хране и хране за животиње, здравља биља и здравља животиња.

Глава VIII. ИЗДАВАЊЕ СЛУЖБЕНИХ СЕРТИФИКАТА И СЛУЖБЕНИХ ПОТВРДА обухвата одредбе од члана 74 – 77. којима је прописано да Министарство пољопривреде, шумарства и водопривреде, односно Министарство здравља издаје службени сертификат или службену потврду, као и захтеви за њихово потписивање и издавање.

Глава XI. ФИНАНСИРАЊЕ СЛУЖБЕНИХ КОНТРОЛА И ДРУГИХ СЛУЖБЕНИХ АКТИВНОСТИ обухвата одредбу која се односи на плаћање таксе за спроведене службене контроле и друге службене активности (члан 78).

Глава X. ПЛАНИРАЊЕ И ИЗВЕШТАВАЊЕ обухвата одредбе о вишегодишњем плану службених контрола, његовом ажурирању и годишњем извештавању о спровођењу тог плана (чл. 79 – 81).

Вишегодишњи план службених контрола доноси Влада на период од пет година. Њиме се планирају службене контроле у областима на које се овај закон примењује у погледу проиритета, структуре, организације и финансирања, а на основу ризика.

На основу вишегодишњег плана службених контрола доносе се годишњи планови службених контрола у одговарајућој области на коју се овај закон примењује. Средства за спровођење годишњих планова службених контрола обезбеђују се у буџету Републике Србије.

Глава XI. ИНФОРМАЦИОНИ СИСТЕМ обухвата члан 82, којим је прописано успостављање, одржавање и управљање информационим системом службених контрола и других службених активности у областима на које се овај закон примењује.

Глава XII. НАДЗОР обухвата одредбе о правима и дужностима надлежног инспектора, мерама које налаже надлежни инспектор и надлежност за решавање жалби (чл. 83 – 87).

Надзор над применом одредаба овог закона и прописа донетих на основу овог закона у спровођењу службених контрола и других службених активности врши Министарство пољопривреде, шумарства и водопривреде преко ветеринарских инспектора, фитосанитарних инспектора, пољопривредних инспектора и шумарских инспектора, а Министарство здравља преко санитарних инспектора.

На нерегистроване субјекте и поступање према нерегистрованим субјектима примењују се одредбе закона којим се уређује инспекцијски надзор.

Глава XIII. КАЗНЕНЕ ОДРЕДБЕ обухвата одредбе о прекршају правног лица и предузетника (члан 88).

Глава XIV. УСКЛАЂИВАЊЕ СА ПРАВНИМ ТЕКОВИНАМА ЕВРОПСКЕ УНИЈЕ обухвата одредбу о усклађености овог прописа са прописима Европске уније у области службених контрола и других службених активности (члан 89).

Глава XV. ПРЕЛАЗНЕ И ЗАВРШНЕ ОДРЕДБЕ обухвата чл. 90 – 96, којима су прописани рокови за усклађивање правних лица и предузетника, као и физичких лица, односно референтних и службених лабораторија са одредбама овог закона, рок за доношење подзаконских прописа, обавезе Републике Србије од дана приступања Европској унији, престанак важења и ступање на снагу овог закона.

IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

Планирана финансијска средства у буџету Републике Србије за 2026. годину на:

1) Разделу 24, Министарство пољопривреде, шумарства и водопривреде:

(1) Глава 24.0 Министарство пољопривреде, шумарства и водопривреде, Програм 0101 – Уређење и надзор у области пољопривреде, Функција 420 – Пољопривреда, шумарство, лов и риболов, Програмска активност/Пројекат 0002 – Пољопривредна инспекција, Eкономска класификација 424 – Специјализоване услуге у износу од 10.000.000 динара;

(2) Глава 24.1 Управа за ветерину, Програм 0109 – Безбедност хране, ветеринарска и фитоснитарна политика, Функција 760 – Здравство некласификовано на другом месту:

– Програмска активност/Пројекат 0001 – Заштита здравља животиња, Eкономска класификација 424 – Специјализоване услуге у износу од 300.000.000 динара,

– Програмска активност/Пројекат 0002 – Безбедност хране животињског порекла и хране за животиње, Eкономска класификација 451 – Субвенције јавним нефинансијским предузећима и организацијама у износу од 250.000.000 динара,

– Програмска активност/Пројекат 0003 – Надзор у области ветеринарства и безбедности хране животињског порекла, Eкономска класификација 422 – Трошкови путовања у износу од 6.000.000 динара;

(3) Глава 24.2 Управа за заштиту биља, Програм 0109 – Безбедност хране, ветеринарска и фитоснитарна политика, Функција 420 – Пољопривреда, шумарство, лов и риболов, Програмска активност/Пројекат 0005 – Фитосанитарна инспекција, Eкономска класификација 424 – Специјализоване услуге у износу од 636.123.000 динара;

(4) Глава 24.4 Управа за шуме, Програм 0106 – Развој шумарства и ловства, Функција 420 – Пољопривреда, шумарство, лов и риболов, Програмска активност/Пројекат 0004 – Управљање у шумарству и ловству, Eкономска класификација 424 – Специјализоване услуге у износу од 9.700.000 динара;

(5) Глава 24.5 Дирекција за националне референтне лабораторије, Програм 0109 – Безбедност хране, ветеринарска и фитоснитарна политика, Функција 420 – Пољопривреда, шумарство, лов и риболов, Програмска активност/Пројекат 0007 – Развој лабораторијске дијагностике, очување биљног биодиверзитета и контрола органске производње у износу од 269.968.000 динара, и то:

– Економска класификација 421 – Стални трошкови у износу од 30.000.000 динара;

– Економска класификација 422 – Трошкови путовања у износу од 3.500.000 динара;

– Економска класификација 423 – Услуге по уговору у износу од 30.000.000 динара;

– Економска класификација 424 – Специјализоване услуге у износу од 1.200.000 динара;

– Економска класификација 425 – Текуће поправке и одржавање у износу од 29.000.000 динара;

– Економска класификација 426 – Материјал у износу од 116.000.000,00 динара;

– Економска класификација 462 – Дотације међународним организацијама у износу од 1.500.000 динара;

– Економска класификација 482 – Порези, обавезне таксе, казне, пенали и камате у износу од 1.768.000 динара;

– Економска класификација 511 – Зграде и грађевински објекти у износу од 47.000.000 динара;

– Економска класификација 512 – Машине и опрема у износу од 10.000.000 динара;

2) Разделу 27, Министарство здравља, Глава 27.0 Министарство здравља, Програм 1801 – Уређење и надзор у области здравства, Функција 760 – Здравство некласификовано на другом месту, Програмска активност/Пројекат 0003 – Санитарни надзор, Eкономска класификација 423 – Услуге по уговору у износу од 22.650.000 динара и Eкономска класификација 465 – Остале дотације и трансфери у износу од 53.300.000 динара.

Планирана финансијска средства у буџету Републике Србије за 2027. годину на:

1) Разделу 24, Министарство пољопривреде, шумарства и водопривреде:

(1) Глава 24.0 Министарство пољопривреде, шумарства и водопривреде, Програм 0101 – Уређење и надзор у области пољопривреде, Функција 420 – Пољопривреда, шумарство, лов и риболов, Програмска активност/Пројекат 0002 – Пољопривредна инспекција, Eкономска класификација 424 – Специјализоване услуге у износу од 10.000.000 динара;

(2) Глава 24.1 Управа за ветерину, Програм 0109 – Безбедност хране, ветеринарска и фитоснитарна политика, Функција 760 – Здравство некласификовано на другом месту:

– Програмска активност/Пројекат 0001 – Заштита здравља животиња, Eкономска класификација 424 – Специјализоване услуге у износу од 300.000.000 динара,

– Програмска активност/Пројекат 0002 – Безбедност хране животињског порекла и хране за животиње, Eкономска класификација 451 – Субвенције јавним нефинансијским предузећима и организацијама у износу од 250.000.000 динара,

– Програмска активност/Пројекат 0003 – Надзор у области ветеринарства и безбедности хране животињског порекла, Eкономска класификација 422 – Трошкови путовања у износу од 6.000.000 динара;

(3) Глава 24.2 Управа за заштиту биља, Програм 0109 – Безбедност хране, ветеринарска и фитоснитарна политика, Функција 420 – Пољопривреда, шумарство, лов и риболов, Програмска активност/Пројекат 0005 – Фитосанитарна инспекција, Eкономска класификација 424 – Специјализоване услуге у износу од 636.123.000 динара;

(4) Глава 24.4 Управа за шуме, Програм 0106 – Развој шумарства и ловства, Функција 420 – Пољопривреда, шумарство, лов и риболов, Програмска активност/Пројекат 0004 – Управљање у шумарству и ловству, Eкономска класификација 424 – Специјализоване услуге у износу од 10.200.000 динара;

(5) Глава 24.5 Дирекција за националне референтне лабораторије, Програм 0109 – Безбедност хране, ветеринарска и фитоснитарна политика, Функција 420 – Пољопривреда, шумарство, лов и риболов, Програмска активност/Пројекат 0007 – Развој лабораторијске дијагностике, очување биљног биодиверзитета и контрола органске производње у износу од 159.968.000 динара, и то:

– Економска класификација 421 – Стални трошкови у износу од 30.000.000 динара;

– Економска класификација 422 – Трошкови путовања у износу од 3.500.000 динара;

– Економска класификација 423 – Услуге по уговору у износу од 30.000.000 динара;

– Економска класификација 424 – Специјализоване услуге у износу од 1.200.000 динара;

– Економска класификација 425 – Текуће поправке и одржавање у износу од 25.000.000 динара;

– Економска класификација 426 – Материјал у износу од 57.000.000 динара;

– Економска класификација 462 – Дотације међународним организацијама у износу од 1.500.000 динара;

– Економска класификација 482 – Порези, обавезне таксе, казне, пенали и камате у износу од 1.768.000 динара;

– Економска класификација 512 – Машине и опрема у износу од 10.000.000 динара;

2) Разделу 27, Министарство здравља, Глава 27.0 Министарство здравља, Програм 1801 – Уређење и надзор у области здравства, Функција 760 – Здравство некласификовано на другом месту, Програмска активност/Пројекат 0003 – Санитарни надзор, Eкономска класификација 423 – Услуге по уговору у износу од 22.650.000 динара и Eкономска класификација 465 – Остале дотације и трансфери у износу од 53.300.000 динара.